62017CJ0497_RES
Cauza C‑497/17
Œuvre d’assistance aux bêtes d’abattoirs (OABA)
împotriva
Ministre de l’Agriculture et de l’Alimentation și alții
(cerere de decizie preliminară formulată de Cour administrative d’appel de Versailles)
Hotărârea Curții (Marea Cameră) din 26 februarie 2019
„Trimitere preliminară – Articolul 13 TFUE – Bunăstarea animalelor – Regulamentul (CE) nr. 1099/2009 – Protecția animalelor în momentul uciderii – Metode speciale de sacrificare prevăzute de ritualuri religioase – Regulamentul (CE) nr. 834/2007 – Articolul 3 și articolul 14 alineatul (1) litera (b) punctul (viii) – Compatibilitate cu producția ecologică – Regulamentul (CE) nr. 889/2008 – Articolul 57 primul paragraf – Sigla Uniunii Europene pentru producție ecologică”
Agricultură – Politica agricolă comună – Producția ecologică și etichetarea produselor ecologice – Regulamentul nr. 834/2007 – Obiective și principii ale producției ecologice – Respectarea unor standarde înalte de bunăstare a animalelor – Aplicare a siglei Uniunii Europene pentru producție ecologică pe produse provenite de la animale care au făcut obiectul unei sacrificări rituale fără asomare prealabilă – Inadmisibilitate
[art. 13 TFUE; Regulamentul nr. 834/2007 al Consiliului, art. 3 și art. 14 alin. (1) lit. (b) pct. (viii), și Regulamentul nr. 1099/2009 al Consiliului, art. 4 alin. (1) și (4); Regulamentul nr. 889/2008 al Comisiei, astfel cum a fost modificat prin Regulamentul nr. 271/2010]
(a se vedea punctele 38, 41, 42, 47, 48 și 50-52 și dispozitivul)
Rezumat
Sigla europeană de producție ecologică nu poate fi aplicată pe carnea provenită din sacrificări rituale fără asomare prealabilă
În Hotărârea Œuvre d’assistance aux bêtes d’abattoirs (C‑497/17), pronunțată la 26 februarie 2019, Marea Cameră a Curții a examinat dacă sigla Uniunii Europene pentru producție ecologică prevăzută de Regulamentele nr. 834/2007 (
1
) și nr. 889/2008 (
2
) poate fi aplicată pe produse provenite de la animale care au făcut obiectul unei sacrificări rituale fără asomare prealabilă. Această problematică a fost ridicată în contextul respingerii de către autoritățile franceze a unei cereri a asociației franceze Œuvre d’Assistance aux bêtes d’Abattoirs prin care se solicita, printre altele, interzicerea publicității și a comercializării unor produse provenite din carne de vită certificate „halal” și purtând mențiunea „agriculture biologique” („agricultură ecologică”). Asociația considera că o asemenea mențiune nu poate fi aplicată pe carnea care provine de la animale sacrificate fără asomare prealabilă, întrucât o astfel de metodă de sacrificare nu îndeplinește cerința privind „nivelul înalt de bunăstare a animalelor”, prevăzută de Regulamentul nr. 834/2007.
În acest context, Curtea a statuat că Regulamentul nr. 834/2007, în special articolul 3 și articolul 14 alineatul (1) litera (b) punctul (viii) din acesta, citit în lumina articolului 13 TFUE, trebuie interpretat în sensul că nu permite aplicarea siglei Uniunii Europene pentru producție ecologică pe produse provenite de la animale care au făcut obiectul unei sacrificări rituale fără asomare prealabilă, efectuată în condițiile prevăzute de Regulamentul nr. 1099/2009 (
3
), în special la articolul 4 alineatul (4) din acesta.
Astfel, după cum rezultă din considerentele (1) și (10) ale Regulamentului nr. 834/2007, precum și dispozițiile citate anterior din același regulament, producția ecologică trebuie să se caracterizeze prin aplicarea unor standarde înalte privind bunăstarea animalelor, inclusiv în momentul sacrificării. Pe de altă parte, având în vedere obiectivul Regulamentului nr. 834/2007 de menținere și de justificare a încrederii consumatorilor în produsele etichetate drept ecologice, este important să se garanteze încrederea consumatorilor că produsele care poartă sigla ecologică a Uniunii Europene au fost obținute în mod efectiv cu respectarea celor mai înalte standarde, în special în materie de bunăstare a animalelor.
Deși nicio dispoziție din Regulamentul nr. 834/2007 sau din Regulamentul nr. 889/2008 nu definește expres modul sau modurile de sacrificare a animalelor apte să reducă la minimum suferința animalelor, Regulamentul nr. 834/2007 nu poate fi citit independent de Regulamentul nr. 1099/2009, protecția bunăstării animalelor în momentul uciderii reprezentând principalul obiectiv urmărit de acest regulament, în conformitate cu articolul 13 TFUE.
În această privință, articolul 4 alineatul (1) din Regulamentul nr. 1099/2009 coroborat cu considerentul (20) al regulamentului menționat stabilește principiul asomării animalelor înainte de ucidere și îl ridică chiar la rangul de obligație. Deși este adevărat că articolul 4 alineatul (4) din Regulamentul nr. 1099/2009, citit în lumina considerentului (18) al acestui regulament, admite practica sacrificării rituale, în cadrul căreia animalele pot fi ucise fără asomare prealabilă, această formă de sacrificare, care nu este autorizată decât cu titlu derogatoriu în Uniune și doar pentru a asigura respectarea libertății de religie, nu este de natură să atenueze orice durere, chin sau suferință a animalului la fel de eficient ca sacrificarea precedată de o asomare. Aceste metode speciale de sacrificare prevăzute de ritualuri religioase nu echivalează, în ceea ce privește asigurarea unui nivel înalt de bunăstare a animalelor în momentul uciderii, cu metoda de sacrificare prin asomare prealabilă, în principiu impusă prin articolul 4 alineatul (1) din acest din urmă regulament. Prin urmare, nu este autorizată aplicarea siglei Uniunii Europene pentru producție ecologică pe produse provenite de la animale care au făcut obiectul unei sacrificări fără asomare prealabilă.
(
1
)	Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (JO 2007, L 189, p. 1).
(
2
)	Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului nr. 834/2007 (JO 2008, L 250, p. 1), astfel cum a fost modificat prin Regulamentul (UE) nr. 271/2010 din 24 martie 2010 (JO 2010, L 84, p. 19).
(
3
)	Regulamentul (CE) nr. 1099/2009 al Consiliului din 24 septembrie 2009 privind protecția animalelor în momentul uciderii (JO 2009, L 303, p. 1).